আবার আরেক সাধু বাবা এই দক্ষ রাজের যজ্ঞভূমিতে এসে নিজেই একটি দক্ষযজ্ঞ বাঁধিয়ে ফেলেছেন। বানিয়ে ফেলেছেন যোগের প্রতিষ্ঠান। তিলে তিলে গত বারো তেরো বছরে নিজেই হয়ে উঠেছেন যোগার আইকন। বাবা রামদেব। ১৯৯০ এর দশকে তখনও অত পরিচিত সাধু নন। সাইকেলে চড়ে গ্রামের মেলায় মেলায় ঘুরে ঘুরে আয়ুর্বেদিক জড়িবুটি বিক্রি করতেন। সাধারণ মানুষকে বোঝানোর চেষ্টা করতেন ভারতীয় আয়ুর্বেদের গুণাগুণ, যোগের মাহাত্ম্য। তাঁর আলাপ হয় আচার্য বালকৃষ্ণের সঙ্গে। বালকৃষ্ণ নেপালের ছেলে। আশৈশব চরক সুশ্রুত সংহিতা নিয়েই পড়াশুনো করেছেন। ফলে পাহাড়ি গাছগাছড়া, জড়িবুটি চিনতেন। আর স্বামী রামদেব ভারতীয় শাস্ত্র এবং পতঞ্জলি যোগ নিয়ে পড়াশুনো করেছেন। দুজনের পড়াশুনোই অপ্রচলিত ভাবে, সংস্কৃত টোলে। ১৯৯৫ সালে দুজনের উদ্যোগে তৈরি হয় দিব্য যোগ মন্দির ট্রাস্ট এবং দিব্য ফার্মেসি। পাশাপাশি চলে যোগ শিবিরের কাজ। দুই সন্ন্যাসীর এই কাজ নজর কাড়ে সকলেরই। ২০০০ সাল থেকে হরিদ্বারের আশপাশের গ্রামগুলোতে ক্রমাগত যোগ শিবিরের আয়োজন করতে থাকেন বাবা রামদেব। ২০০৩ সালে আস্থা নামের একটি টেলিভিশন চ্যানেলে সকালের স্লটে যোগ ব্যায়াম শেখানোর একটি শো শুরু করেন। তারপর আর পিছন ফিরে তাকাতে হয়নি। তার কপাল ভাতি দেখে চক্ষু ছানাবড়া হয়ে যায় গোটা দুনিয়ার। রামদেব বাবা রাতারাতি রীতিমত সেলেব্রিটি। অমিতাভ বচ্চন থেকে শুরু করে হেন কোনও সেলেব্রিটি নেই যারা বাবা রামদেবের সঙ্গে মঞ্চ ভাগ করে নেননি। ফলে বাবা রামদেবের ওপর গোটা দুনিয়ার নজর পড়ে। ভারতীয় যোগার রোল মডেল হয়ে ওঠেন তিনি। এমনিতেই যোগার ভক্তের অভাব ছিল না। পৃথিবীর বিভিন্ন প্রান্তে তাই মাথা তুলতে থাকে যোগা সেন্টার। ইউরোপ আমেরিকায় থাই স্পার পাশাপাশি ভারতীয় যোগা হয়ে ওঠে নতুন আকর্ষণ।